**UPISI U PRVI RAZRED OSNOVNE ŠKOLE**

***Obavijest za roditelje***

Poštovani roditelji djece školskih obveznika,

upisi u prvi razred osnovne škole u školskoj godini 2025./2026. provode se **elektroničkim putem**, korištenjem **Nacionalnog informacijskog sustava upisa u osnovne škole**. Roditelji podnose prijavu odnosno zahtjev za upis elektroničkim putem preko portala e-Građani, na poveznici: <https://osnovne.e-upisi.hr/>. Roditelji koji nemaju vjerodajnicu za ulazak u portal moraju se javiti školi kojoj pripadaju prema upisnom području (na temelju prebivališta, odnosno prijavljenog boravišta djeteta) koja će prijavu za upis njihovog djeteta izvršiti umjesto njih. Molimo roditelje da svoj dolazak u škole najave telefonski (042 810 834 – birati 5). U sustavu će roditeljima biti vidljivi opći podaci o djetetu te škola na čijoj se listi školskih obveznika dijete nalazi prema mjestu prebivališta, odnosno boravišta. Prilikom podnošenja prijave roditelji će moći odabrati mogućnosti koje im se nude u dodijeljenoj školi (izborne predmete, produženi boravak i sl.) te podnijeti zahtjev za upis u drugu školu od one kojoj dijete pripada prema upisnom području.

**Rokovi za podnošenje prijava odnosno zahtjeva** za upis od strane roditelja su:

* za redovni upis za djecu s teškoćama – od 1.2. do 15.4.2025. g.
* za redovni upis – od 15.2. do 15.3.2025. g.
* za prijevremeni upis – od 15.2. do 31.3.2025. g.
* za privremeno oslobađanje od upisa – od 15.2. do 31.3.2025. g.

Nakon podnošenja prijave odnosno zahtjeva za upis elektroničkim putem, slijedi **utvrđivanje psihofizičkog stanja djeteta**. Stručno povjerenstvo škole, u suradnji sa školskom medicinom Zavoda za javno zdravstvo Varaždinske županije, priprema raspored utvrđivanja psihofizičkog stanja djeteta. Stručno povjerenstvo škole pripremit će pozive s mjestom, vremenom i rasporedom utvrđivanja psihofizičkog stanja djeteta, kao i potrebnom dokumentacijom te će ih dostaviti roditeljima djece školskih obveznika (preko vrtića).